Ning mis siin sünnipäevadest ja nädalavahetustest rääkida - tegelikult on ka arginädalate sees aina vähem öid, kui seal majas külalisi pole. Ingrid on algusest peale oma poja Oscari kasvatamisel olnud seda meelt, et kõik poisi sõbrad on oodatud ka nende juurde: "See on parim, kui laps tahab koolist otse koju tulla, las võtab teised kaasa, kui tahab! Saavad meie juures õhtust süüa ja kui ema-isa lubavad, siis  ka magama jääda." Aastate pikku on ta majapidamisest saanud nagu "Üksildase poni hotell", kus on eraldi hunnikus noorte külaliste madratsid ja linad. 4aastane Oliver on aga suure venna sõprade keskel kasvades väga kiiresti arenenud - "Ta istub aina nende keskel laua peal ja on nende suur lemmik! Ja ta oskab näiteks neidsamu arvutimänge, mida teismelised poisid! Ja vend on talle selline iidol! Lasteaias ta uhkeldab ka, et "minu suuuuur vend Oscar!""